Publication: Magyar Közlöny
Issue: MK-2000-104 (Year: 2000, Number: 104)
Era: 1990-2004
Section: 3. A választási eljárásról szóló 1997. évi C. törvény
Paragraph Index: 99

1. A Ve. első részének (általános rendelkezések, I—X. fejezet) rendelkezéseit mind az országgyűlési, mind az önkormányzati választásokra alkalmazni kell. Az önkormányzati választásokra vonatkozó különleges rendelkezéseket a Ve. második része (XII. fejezet) tartalmazza. Az indítványozó által támadott rendelkezések a Ve. első részében találhatók. Az Alkotmánybíróság már korábban megállapította, hogy „a Ve. 51. § (3) bekezdésében foglalt szabály az Alkotmány 70/A. § (1) bekezdése alapján nem tekinthető alkotmányellenesnek. A Ve. VII. fejezetében „A jelölő szervezet bejelentése” alcím alatt szereplő, valamennyi jelölő szervezetre vonatkozó s azok regisztrációjával kapcsolatos garanciális szabályok, amelyek a bejelentés [Ve. 51. § (1) bekezdés] és a nyilvántartásba vétel (Ve. 55. §) szabályainak együttes feltételét írják elő a jelölő szervezetek számára. E rendelkezések — az azonos csoportba tartozó jogalanyok között — semmiféle diszkriminációt nem tartalmaznak” (408/H/1998. AB határozat, ABK 2000. január, 10, 11.). Az Alkotmánybíróság ezen megállapításai az országgyűlési képviselők választására vonatkoztak, míg az indítványozó ugyanazt a rendelkezést az önkormányzati választások oldaláról támadja. Az Alkotmánybíróság a támadott jogszabályhelyet az önkormányzati választás szempontjából még nem vizsgálta meg.

Source: https://magyarkozlony.hu/hivatalos-lapok/bfeccd1e576a1023765cf4fcc544d4f117cd6709/dokumentumok/52c1e3629967f023d65d302a45030ae91efe98a3/letoltes